b"\n_START_ARTICLE_\nFrancesc I d'Este\n_START_SECTION_\nOr\xc3\xadgens familiars\n_START_PARAGRAPH_\nVa n\xc3\xa9ixer el 6 de setembre de 1610 a la ciutat de M\xc3\xb2dena, capital del ducat del mateix nom, sent el segon fill del duc Alfons III d'Este i Elisabet de Savoia. Fou n\xc3\xa9t per l\xc3\xadnia paterna del duc C\xc3\xa8sar I d'Este i Virg\xc3\xadnia de M\xc3\xa8dici, i per l\xc3\xadnia materna del duc Carles Manuel I de Savoia i Caterina Micaela d'Espanya. _NEWLINE_Fou germ\xc3\xa0 de Margarida d'Este, casada amb Ferran III Gonzaga, i d'Anna Beatriu d'Este, casada amb Alexandre II Pico della Mirandola.\n_START_SECTION_\nAscens al poder\n_START_PARAGRAPH_\nEl 1629 el seu pare abdic\xc3\xa0 del seu t\xc3\xadtol de duc de M\xc3\xb2dena per esdevenir membre de l'Orde dels Caputxins despr\xc3\xa9s de la mort de la seva esposa, convertint-se Francesc I en l'hereu de les seves possessions._NEWLINE_A l'inici del seu regnat va haver de fer front a l'epid\xc3\xa8mia de pesta que assol\xc3\xa0 el ducat. Despr\xc3\xa9s de l'esclat de la Guerra dels Trenta Anys s'ali\xc3\xa0 amb el Regne d'Espanya i ocup\xc3\xa0 el Ducat de Parma en nom del rei espanyol. Quan viatj\xc3\xa0 fins a Espanya per rebre el pagament de la seva ajuda tan sols va rebre la ciutat de Correggio d'un pagament inicial de 23.0000 florins. _NEWLINE_Durant la Guerra de Castro s'ali\xc3\xa0 amb la Rep\xc3\xbablica de Ven\xc3\xa8cia, el Ducat de Parma i el Gran Ducat de Toscana contra el papa Urb\xc3\xa0 VIII amb la finalitat de reconquerir el territori del Ducat de Ferrara. La guerra va acabar el 31 de mar\xc3\xa7 de 1644 sense cap mena de guany per a M\xc3\xb2dena. Aliat posterior del Cardenal Mazzarino intent\xc3\xa0, en va, conquerir Cremona per\xc3\xb2 en veure que la Guerra dels Trenta Anys es decantava a fovar d'Espanya Francesc I es torn\xc3\xa0 a ali\xc3\xa0 amb aquesta pot\xc3\xa8ncia. Finalment, per\xc3\xb2, retorn\xc3\xa0 a la seva amb Fran\xc3\xa7a, concertant el casament del seu fill i hereu Alfons amb Laura Martinozzi, neboda del Cardenal Mazzarino, i conquerint Alessandria i Valenza entre 1656 i 1657. Posteriorment el 1658 conquer\xc3\xad Mortara, afectat de mal\xc3\xa0ria mor\xc3\xad el 14 d'octubre d'aquell any a Santhi\xc3\xa0, poblaci\xc3\xb3 situada en aquells moments al Ducat de Savoia i que avui en dia forma part de la prov\xc3\xadncia de Vercelli."